《和戴龙山喜雨韵二首 其二》
明代·孙承恩

穆穆严宸拱舜裳，明明端揆燮阴阳。仰瞻至德躬玄默，再睹卷阿咏治康。

道本箕畴孚禹化，心诚汤祷致殷昌。小臣窃禄惭无补，欲赞神功未易量。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。